โปรตุเกสอ่วมท้องถิ่นจมหนี้ส่อล้มละลาย
แผนรัดเข็มขัดพ่นพิษ เทศบาลจ่อล้มละลายวอนรัฐเข้าช่วย ด้านการชุมนุมยังยืดเยื้อ
24 มี.ค. 2555

แผนรัดเข็มขัดพ่นพิษ เทศบาลจ่อล้มละลายวอนรัฐเข้าช่วย ด้านการชุมนุมยังยืดเยื้อ
เฟอร์นานโด รัวแอส ประธานองค์กรปกครองส่วนท้องถิ่นแห่งชาติโปรตุเกส เปิดเผยว่า สำนักงานเทศบาลหลายแห่งอาจต้องเผชิญการผิดนัดชำระหนี้มูลค่า 9,000 ล้านยูโร (ราว 3.6 แสนล้านบาท) หากไม่ได้รับความช่วยเหลือทางการเงินจากรัฐบาล หลังรัฐบาลตัดลดงบประมาณส่วนท้องถิ่นลง ซึ่งเป็นส่วนหนึ่งของแผนรัดเข็มขัดเพื่อต่อสู้กับวิกฤตหนี้ยุโรป ส่งผลให้เทศบาลไม่มีงบประมาณเพียงพอในการบริหารจัดการต่อไปได้
สำนักงานเทศบาลโปรตุเกสต้องเผชิญกับภาระหนี้สินสูงถึง 9,000 ล้านยูโร โดยในจำนวนนี้ 1,500 ล้านยูโร (ราว 6 หมื่นล้านบาท) เกินกำหนดชำระมาแล้วกว่า 90 วัน และอาจต้องปฏิรูปโครงสร้างหนี้ในที่สุด
ทั้งนี้ เมื่อปีที่แล้วโปรตุเกสต้องตัดลดค่าใช้จ่ายและดำเนินมาตรการขึ้นภาษี ตามเงื่อนไขขอรับเงินช่วยเหลือจากกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) มูลค่า 7.8 หมื่นล้านยูโร (ราว 3.12 แสนล้านบาท) เพื่อหลีกเลี่ยงการผิดนัดชำระหนี้
ขณะเดียวกัน ชาวโปรตุเกสออกมาประท้วงแผนรัดเข็มขัดรัฐบาล ซึ่งนำไปสู่การตัดสวัสดิการต่างๆ และทำให้คนตกงานเพิ่มขึ้น ด้วยการปิดเส้นทางคมนาคมเป็นวันที่สอง แต่ก็ไม่สามารถกดดันให้รัฐบาลยุติการดำเนินแผนรัดเข็มขัดได้เท่ากับการประท้วงเมื่อเดือนที่แล้วที่มีผู้ออกมาชุมนุมมากกว่า 1 แสนคน เนื่องจากสหภาพแรงงานใหญ่อันดับ 2 ของประเทศไม่ได้เข้าร่วมการประท้วงครั้งนี้